
บทที่ 2
เอกสารและงานวิจัยที่เกี่ยวข้อง
แนวคิดเกี่ยวกับการแต่งงานข้ามวัฒนธรรมในภาคตะวันออกเฉียงเหนือ
1. แนวคิดเรื่องการแต่งงานมีครอบครัว 

การแต่งงานกับคนต่างชาติต่างศาสนา ไม่ค่อยเป็นปัญหาสำคัญในชีวิตสมรสครอบครัวมากนัก เพราะแต่ละศาสนามีหลักสอนให้ทุกคนเป็นคนดี รักใคร่เอื้อเฟื้อและมีเมตตากรุณาช่วยเหลือซึ่งกันและกันและต่อเพื่อนมนุษย์เมื่อได้มีการตกลงกันแล้วว่าต่างคนต่างปฏิบัติไปตามความสมัครใจโดยเฉพาะคนไทยมีความยืดหยุ่นในการปฏิบัติได้เป็นเยี่ยม เท่าที่ปรากฏมีสามีภรรยาหลายคู่ที่นับถือศาสนาต่างกัน แต่อยู่ด้วยกันอย่างสงบสุข มิได้ขัดขวางต่อการปฏิบัติตามลัทธิศาสนาของกันและกัน กลับสนับสนุนช่วยเหลือให้ปฏิบัติการทางศาสนาได้สมบูรณ์ขึ้น เช่น สามีนับถือศาสนาพุทธภรรยานับถือศาสนาคริสต์ภรรยาตระเตรียมอาหารให้สามีตักบาตรตามโอกาส ภรรยาได้ไปโบสถ์ตามลัทธิศาสนาหรือภรรยาถือศาสนาพุทธ สามีถือคริสต์ ก็ให้โอกาสกันและกันบำเพ็ญตามความสมัครใจ (วารุณี บิณฑ์สันต์. ม.ป.ป. : 134-139) ครอบครัวจะมีความสุขได้ย่อมเกิดจากความรัก ความอบอุ่นและมีความสัมพันธ์อันดีระหว่างสมาชิกในครอบครัว ในการปฏิบัติหน้าที่และแสดงบทบาทที่เหมาะสม ครอบครัวจึงเปรียบเสมือนรากแก้วของต้นไม้ที่จะต้องมีความสมบูรณ์แข็งแรง มั่นคง เพื่อเอื้ออานวยต่อการค้ำจุนและประคับประคองให้สมาชิกในครอบครัวดำเนินชีวิตไปได้อย่างราบรื่น            (จิตตินันท์ เดชะคุปต์. 2547 :258) 
ในการวิจัยครั้งนี้ได้ให้ความหมายของครอบครัวว่า หมายถึง กลุ่มบุคคลที่อาศัยรวมกันในบ้านหลังเดียวกันหรือแยกกันอยู่ก็ได้ ประกอบด้วย บิดา มารดา และบุตร รวมทั้งญาติพี่น้องอื่น ๆ โดยสมาชิกครอบครัวมีปฏิสัมพันธ์ต่อกัน ตลอดจนมีการพึ่งพิงกันทางเศรษฐกิจและสังคมโดยเฉพาะปัจจุบันได้เห็นรูปแบบของการสมรสข้ามชาติ ปรากฏให้เห็นจำนวนมากส่งผลให้เกิดปรากฏการณ์ ครอบครัวผสมระหว่างสองคน สองวัฒนธรรม กลุ่มครอบครัวเหล่านี้ปรับตัวใช้ชีวิตอยู่ร่วมกันได้อย่างไร ความเปลี่ยนแปลงของครอบครัวไทยที่มีสามีชาวต่างชาติดังกล่าว ได้ส่งผลกระทบต่อครอบครัวเดิม ชุมชนและสังคม และวิถีชีวิตเปลี่ยนแปลงไปอย่างไร
2.แนวคิดเกี่ยวกับการแต่งงานข้ามชาติ 
การแต่งงานกับชาวต่างชาติ หรือที่เรียกว่าการแต่งงานข้ามวัฒนธรรมนั้น มีการเสนอจาก  Cohen (2003. อ้างถึงในพัชรินทร์  ลาภานันท์. 2549) ว่าสามารถแบ่งออกได้ 2 ลักษณะ ดังนี้.- 
1) การแต่งงานระหว่างผู้ที่อยู่ในสังคมเดียวกัน เช่น การแต่งงานของผู้หญิงไทยกับชายชาวเอเชีย ซึ่งเป็นเรื่องที่เกิดขึ้นมานานเช่นเดียวกัน ตั้งแต่สมัยอยุธยา เรื่อยมาจนถึงยุคปัจจุบัน แต่มักไม่ค่อยได้รับความสนใจหรือได้รับการวิพากษ์วิจารณ์มากนัก ทั้งนี้เพราะชาวเอเชียด้วยกันทั้ง จีน ญี่ปุ่น ลาว ญวน พม่า มลายู เป็นพวกมองโกลอยด์เหมือนกัน มีรูปลักษณ์ที่ไม่แตกต่างจากคนไทยมากนัก ลักษณะทางกายภาพโดยทั่วไปมีความคล้ายคลึงกันไม่ว่าจะเป็นรูปร่าง หน้าตา สีผิว และสีผม(บัวพันธ์ พรหมพักพิง และคณะ. 2548) โดยมีสาเหตุของการแต่งงานกับชาวต่างชาติที่ชาวเอเชีย เช่น การแต่งงานกับชาวจีนของผู้หญิงไทย เป็นเพราะชาวจีนมีความขยันขันแข็ง ทำงานหนัก ทำให้คนจีนในสมัยนั้นมีฐานะทางเศรษฐกิจที่ดี โดยเฉพาะชาวจีนที่ทาอาชีพ พ่อค้า และชาวสวนที่เป็นเจ้าของที่ดิน เป็นต้น นอกจากนี้ยังมีสาเหตุมาจากการปฏิบัติของชาวจีนต่อสตรีด้วยความเกรงใจ และยกย่องภรรยามากกว่าผู้ชายไทย ส่วนคนจีนการแต่งงานกับภรรยาไทยนอกจากจะช่วย (พัชรินทร์ ลาภานันท์. 2549) อ้างใน (สุนันท์ สีพายและสมประสงค์ เสนารัตน์.: 2551) 
2) การแต่งงานข้ามพรมแดนระหว่างผู้ที่อยู่ต่างสังคม เช่น การแต่งงานระหว่างหญิงไทยกับชายชาวตะวันตก แต่ในอดีตการแต่งงานกับชาวตะวันตกมักจะถูกห้าม เนื่องจากชาวตะวันตกมีความแตกต่างทางวัฒนธรรม ศาสนา และอาจเป็นไส้ศึกมาทำสงครามกับไทยได้ นอกจากนี้ยังมีอีกสาเหตุหนึ่งก็คือ ในอดีตฝรั่งส่วนใหญ่จะเป็นพ่อค้าที่เข้ามาอยู่ในเมืองไทยจะอยู่ไม่นานมักจะอยู่ไม่เกิน 2 ปีก็ออกไป ส่วนที่อยู่นาน ๆ ก็จะเป็นพวกบาทหลวงเท่านั้นฝรั่งที่สามารถแต่งงานกับหญิงไทยจะต้องเป็นกรณีที่มารับราชการและอยู่ในเมืองไทย การจะได้รับอนุญาตจะกระทำโดยการขอ                              พระบรมราชานุญาตเสียก่อน แต่ถ้าหากลูกสาว หลานสาวไทยจะไปแต่งงานกับคนจีน หรือคนแขกที่อยู่ในเมืองไทยนั้นไม่ห้าม เพราะคนจีนคนแขกส่วนใหญ่จะปักหลักลงรากฐานอยู่เมืองไทยไปจนตาย (บัวพันธ์ พรหมพักพิง และคณะ. 2548) สำหรับการแต่งงานของผู้หญิงไทยกับชาวตะวันตกที่เด่นชัดและพบมากขึ้นนั้น คือ ภายหลังสงครามโลกครั้งที่ 2 เสร็จสิ้นลงได้ไม่กี่ปีได้เกิดสงครามเวียดนามขึ้น ภายใต้การปกครองรัฐบาลของ จอมพลถนอม กิตติขจร ได้มีข้อตกลงกับทางการสหรัฐอเมริกา อันเป็นผลให้มีทหารอเมริกันไม่น้อยกว่า 49,000 คน เดินทางเข้าสู่ประเทศไทย และเริ่มมีการสร้างฐานทัพขึ้นในปี พ.ศ. 2507 และจากการตั้งฐานทัพในจังหวัดต่าง ๆ นี้ ได้เกิดเป็นชุมชนเมืองขนาดเล็ก บริเวณชุมชนใกล้เคียงฐานทัพ ซึ่งมีความเจริญทางด้านวัตถุ ประชาชนมีโอกาสทางเศรษฐกิจดีขึ้น สำหรับผู้หญิงไทยจำนวนไม่น้อยได้หันไปเป็นภรรยาทหารฝรั่ง โดยสมัครใจที่จะเป็นเมียเช่า เป็นโสเภณี บางคนก็ได้แต่งงานกับทหารเหล่านี้และติดตามกลับไปอยู่ต่างประเทศด้วยกันก็มี แต่ความรู้สึกของคนไทยในขณะนั้นรับไม่ได้กับพฤติกรรมดังกล่าว และมีความรู้สึกรังเกียจ ดูหมิ่น ผู้หญิงไทยที่อยู่ในสภาพเช่นนั้น สิ่งที่น่าเป็นห่วงที่สุดคือ การที่ผู้หญิงเหล่านี้ปล่อยให้มีลูก และด้วยความที่ลูกที่เกิดมากับทหาร จี ไอ มีลักษณะทางกายภาพที่แตกต่างจากเด็กคนอื่น ๆ ทั่วไปในสังคมไม่ว่าจะเป็นผมสีทอง ตาสีฟ้า ตัวขาว ขณะที่บางคนผมดำ ผมหยิก ปากหนา ตาโปน ทำให้ต้องถูกล้อจากเด็กคนอื่น ๆ อยู่เสมอ ภายหลังการปิดฐานทัพและทหารฝรั่งมีการเดินทางกลับประเทศ เมียเช่าเริ่มตกงาน และกลับสู่ความยากจน บ้านช่วงที่หญิงเหล่านี้เคยอยู่ร่วมกับฝรั่งต้องปิดร้างและทรุดโทรมไม่ว่าจะเป็นที่นครราชสีมา อุดรธานี อุบลราชธานี และสัตหีบ มาถึงภายใต้รัฐบาลของ ม.ร.ว.คึกฤทธิ์ ปราโมช ได้มีความเป็นห่วงหญิงเหล่านี้จึงได้มีการประชาสัมพันธ์ให้พัทยาเป็นเมืองท่องเที่ยวสาหรับฝรั่ง ทำให้เกิดความเจริญเติบโตขึ้นอย่างรวดเร็ว โดยอดีตเมียฝรั่งได้กลับมาลงหลักปักฐานที่พัทยาและชีวิตในพัทยาตอนกลางคืนที่เต็มไปด้วยแสงสี ทำให้ฝรั่ง โดยเฉพาะผู้ชายมีความต้องการที่จะมาพัทยาในตอนนั้นให้ได้ (บัวพันธ์ พรหมพักพิง และคณะ. 2548) (สุนันท์ สีพายและสมประสงค์ เสนารัตน์.: 2551)               
3.แนวคิดจากทฤษฏีการเปลี่ยนแปลงทางสังคมและวัฒนธรรม
ทฤษฎีการเปลี่ยนแปลงทางสังคมและวัฒนธรรมได้อธิบายปรากฏการณ์ทางสังคม และวัฒนธรรมมีผลกระทบ จากการเปลี่ยนแปลงทางสังคมและวัฒนธรรมต่อสถาบันครอบครัวคือทฤษฏีภาวะทันสมัย (modernization theory) เป็นทฤษฏีทั้งของนักเศรษฐศาสตร์ นักรัฐศาสตร์  และนักสังคมวิทยา ทั้งในยุโรปและสหรัฐอเมริกา เช่นเดวิด แมคคลบีแลนด์ (David McClelland) อเลกซ์ อิงเคลเลส (alex Inkeles) และเดเนียล เลอร์เนอร์ (Daniel lerner) เป็นต้น มีสาระสำคัญคือ มีที่มาจากความสำเร็จของโครงการมาร์แชลล์ (Marshall Plan) ที่สหรัฐอเมริกาช่วยเหลือประเทศต่างๆในยุโรป เพื่อฟื้นฟูเศรษฐกิจและสังคมภายหลังสงครามโลกครั้งที่ 2 และนักวิชาการด้านเศรษฐศาสตร์ รัฐศาสตร์ และสังคมวิทยาได้ประยุคใช้เป็นแนวทางในการอธิบายการเปลี่ยนแปลงทางสังคมและวัฒนธรรม โดยมีสาระสำคัญคือ 
1.การพัฒนาประเทศที่ทันสมัย เป็นกระบวนการเปลี่ยนแปลงจากสังคมที่ยังไม่เจริญก้าวหน้า มีระบบเศรษฐกิจและการเมืองและสังคมยังล้าหลัง ไปสู่สังคมที่มีความเจริญก้าวหน้าทางเศรษฐกิจ การเมือง สังคมล้าหลัง ไปสู่สังคมที่มีความเจริญก้าวหน้าทางเศรษฐกิจ การเมือง สังคมและเทคโนโลยีระดับสูงเช่นเดียวกับประเทศในกลุ่มยุโรปตะวันตก และอเมริกาเหนือ (แสวง รัตนมงคลมาศ.2534 : 43) 
2.เศรษฐกิจ สังคม การเมือง และชีวิตส่วนตัวของบุคคลในแต่ละประเทศ จะมีภาวะต่างกัน 2 ประการคือ ภาวะเก่าแก่โบราณ ที่ล้าหลังกับภาวะทันสมัยที่มีความเจริญก้าวหน้า ต้องสร้างความทันสมัยแทนที่ความล้าหลังโบราณ ประเทศจึงจะเจริญก้าวหน้า
3.ประเทศที่พัฒนาแล้วสามารถก้าวสู่ภาวะทันสมัยได้ด้วยตนเองแต่ประเทศด้อยพัฒนาไม่สามารถที่จะดำเนินการได้สำเร็จ อาจจะสร้างความทันสมัยได้เพียงบางส่วน เท่านั้น ทำให้เกิดความไม่เท่าเทียมกันทางเศรษฐกิจ สังคม การเมือง ขึ้น
4.กระบวนการสร้างภาวะทันสมัยของประเทศด้อยพัฒนาต้องเป็นไปเช่นเดียวกับลักษณะการเจริญเติบโตทางเศรษฐกิจตามลำดับขั้นแบะการกระจายความเจริญทางเศรษฐกิจที่กล่าวมาแล้วซึ่งความเจริญก้าวหน้าตามลำดับขั้นนี้เกิดจากการที่สังคมยอมรับเทคโนโลยีทันสมัยในแต่ละขั้นโดยไม่ข้ามขั้นตอน
5.ภาวะทันสมัยทางเศรษฐกิจคือการมีโครงสร้างเศรษฐกิจที่ทันสมัยแบบสังคมอุตสาหกรรม และการสร้างชุมชนเมืองให้เกิดขึ้นโดยกระบวนการที่สำคัญ คือการกลายเป็นเมือง Urbanization) กลายเป็นอุตสาหกรรม (industrialization)
6.ภาวะทันสมัยในทางการเมืองคือการนำการปกครองระบอบประชาธิปไตยโดยมีตัวแทน (Representative Democracy) ตามแบบกลุ่มประเทศยุโรปตะวันตกและอเมริกาเหนือมาใช้ 
7.ภาวะทันสมัยด้านวัฒนธรรม คือการใช้แนวความคิดแบบสมเหตุสมผลเป็นบรรทัดฐานในการตัดสินระบบค่านิยม บรรทัดฐาน เจตนคติและเป้าหมายของสังคม โดยการวางข้อกำหนดเกี่ยวกับกิจกรรม ทางสังคมของบุคคล และการจัดรูปองค์กรของสถาบันต่างๆเป็นองค์กรขนาดใหญ่ (Bureaucracy) แบบตะวันตก
8.บุคลิกภาพของคนในสังคมทันสมัย (Modern man) แบบชาวตะวันตกเช่นมีความรับผิดชอบ มุ่งความสำเร็จเป็นสำคัญ มีระบบค่านิยมและการเรียนรู้เกี่ยวกับการเข้ามามีส่วนร่วม ตลอดจนการมีส่วนร่วมในกิจกรรมต่างๆ ของสังคมอย่างมีประสิทธิภาพ (Effective Participation)
9.ผู้มีบทบาทสำคัญในการสร้างภาวะทันสมัยคือผู้เชี่ยวชาญทางเทคโนโลยีสมัยใหม่ผู้เชี่ยวชาญทางด้านสังคม เศรษฐกิจ และการเมืองแบบตะวันตก ซึ่งอาจเป็นคนในประเทศหรือต่างประเทศก็ได้
10.รัฐต้องมีบทบาทในการวางแผนเพื่อผลักดันให้เกิดภาวะทันสมัยด้วยการจัดตั้งองค์กรต่างๆขึ้นดำเนินงานอย่างจริงขอความช่วยเหลือจากประชาชนในประเทศและความร่วมมือกับรัฐบาลต่างประเทศทั้งในด้านเงินทุน เทคโนโลยี การตลาดและผู้เชี่ยวชาญในสาขาต่างๆ (ปกรณ์  ปรียากร. 2528 : 29-31) (สนทยา พลศรี. 2545 :211-213)  
แนวคิดและทฤษฎีความทันสมัยดังกล่าวผู้ศึกษาได้นำกรอบแนวคิดจากทฤษฏีดังกล่าวอันเป็นการผสมผสานหลักการของระบบเศรษฐกิจแบบทุนนิยมกับระบบการเมืองแบบประชาธิปไตยแบบเสรีนิยมในประเทศกลุ่มยุโรปตะวันตกและอเมริกาเหนือ ซึ่งมีลักษณะตรงกันข้ามกับกลุ่มประเทศสังคมนิยม ทฤษฏี
ดังกล่าวเป็นที่ยอมรับขององค์กรสหประชาชาติจึงได้นำกรอบแนวคิดมาใช้ในการศึกษาผลกระทบที่มีต่อการเปลี่ยนแปลงของสถาบันครอบครัวในสังคมชนบทซึ่งยังมีความอ่อนด้อยทางการพัฒนาทุกด้านทั้งทางด้านสาธารณูปโภคสาธารณูปการและทางเศรษฐกิจสังคมและการเมืองเมื่อเกิดการเปลี่ยนแปลงทางสังคมและวัฒนธรรมที่หลั่งไหลมาจากตะวันตกจึงย่อมรับเอาผลกระทบดังกล่าวเพื่อเกิดการเปลี่ยนแปลงในวิถีชีวิตของสถาบันครอบครัวและสังคมในชนบทอย่างง่ายดายและเป็นบ่อเกิดที่มาแห่งการเกิดปัญหาการค้ามนุษย์ทั้งในระดับชุมชนไปจนถึงระดับชาติ 
4.แนวคิดผลของการเปลี่ยนแปลงทางสังคมและวัฒนธรรมมีผลต่อมนุษย์และสังคม
1.ทำให้มนุษย์เกิดความสะดวกสบาย ในด้านต่างๆ เช่น การประดิษฐ์เครื่องมือ เครื่องใช้ต่างๆ ขึ้นเพื่อใช้งานแทนมนุษย์ เป็นต้น
2.ทำให้เกิดการขยายตัวทางด้านการผลิตสินค้าและสิ่งของต่างๆ มากขึ้นสินค้าอุปโภคบริโภคจึงมีเพียงพอต่อสมาชิกในสังคม
3.ทำให้เกิดการวางแผนการพัฒนาสังคม เพื่อความเป็นอยู่สะดวกสบายขึ้นของมนุษย์
4.ทำให้มนุษย์ในแต่ละสังคมเกิดการเรียนรู้และแลกเปลี่ยนวัฒนธรรมกันมากขึ้นและมีผลทำให้วิถีชีวิตของมนุษย์เปลี่ยนแปลงไปจากเดิม
5.ทำให้เกิดความล้าหลังทางวัฒนธรรมมากขึ้นขึ้นได้หากอัตราการเปลี่ยนแปลงทางวัฒนธรรมทางวัตถุกับวัฒนธรรมที่ไม่ใช่วัตถุเกิดขึ้นไม่เท่ากันเช่นมีถนนมีรถยนต์ที่ทันสมัยแต่คนในสังคมไม่ปฏิบัติตามกฎจราจร เป็นต้น
6.ทำให้เกิดความไม่เป็นระเบียบของสังคมเพราะเมื่อเกิดการเปลี่ยนแปลงทางสังคมและวัฒนธรรมขึ้นนั้นคนในสังคมบางส่วนสามารถปรับตัวให้เข้ากับการเปลี่ยนแปลงได้แต่บางส่วนไม่สามารถปรับตัวเข้ากับสังคมได้จึงนำไปสู่การต่อต้านการเปลี่ยนแปลง ก่อให้เกิดความขัดแย้งกันขึ้น และนำไปสู่ความไม่เป็นระเบียบทางสังคมขึ้น
7.ทำให้เกิดปัญหาสังคมขึ้นได้ ถ้าหากการเปลี่ยนแปลงทางสังคมและวัฒนธรรมนั้น ทำให้คนในสังคมมีพฤติกรรมที่เบี่ยงเบนไปจากปกติ เช่น มลพิษ อาชญากรรม ยาเสพติด
8.ทำให้สังคมที่มีวัฒนธรรมที่เหนือกว่าได้เปรียบสังคมที่ด้อยกว่าหรือเกิดการด้อยพัฒนาและพึ่งพาขึ้น ซึ่งทำให้สังคมโลกขาดความเสมอภาคและความเป็นธรรม (สนธยา พลศรี,2545 : หน้า 215-216)
แนวโน้มของการเปลี่ยนแปลงทางสังคมและวัฒนธรรมในอนาคตมีแนวโน้มของวกระบวนการเปลี่ยนแปลงทางสังคมและวัฒนธรรมหลายกระบวนการดังนี้.-
1. การทำให้เป็นอุตสาหกรรม(Industrialization) หมายถึงกระบวนการพัฒนาวิทยาศาสตร์ เทคโนโลยีเพื่อนำมาใช้ในการผลิตสินค้าเพื่อการตลาดกันกว้างใหญ่ โดยการใช้แรงงานเฉพาะอย่าง
2. การทำให้เป็นเมือง (Urbanization) หมายถึง กระบวนการที่ชุมชนกลายเป็นเมืองหรือการเคลื่อนย้ายของผู้คนหรือการดำเนินกิจการงานเข้าสู่บริเวณเมืองหรือการขยายตัวของเมืองออกไปทางพื้นที่ การเพิ่มจำนวนประชากร หรือการกดำเนินกิจการต่างๆ มากขึ้น เช่น การขยายวิถีชีวิตแบบชาวเมืองโดยผ่านการแพร่หลายของไฟฟ้า ถนนหนทาง วิทยุ โทรทัศน์ คอมพิวเตอร์ เป็นต้น
3. การทำให้เป็นประชาธิปไตย (Democratization) หมายถึงปรัชญาระบอบสังคมที่เน้นการมีส่วนร่วมของประชาชน และควบคุมกิจการของชุมชนโดยไม่คำนึงถึง ชั้น ยศ สถานภาพ และควบคุมกิจการของชุมชนโดยประชาชนไม่คำนึงถึงชั้นยศ สถานภาพ หรือทรัพย์สมบัติ
4. การแพร่ของจัดองค์กรสมัยใหม่ (Bureaucratization) หมายถึงการแพร่ของระบบบริหารงานในรูปของคณะบุคคลโดยมีเจ้าหน้าที่ผู้ปฏิบัติง่านตามลำดับชั้น ซึ่งแต่ละคนต้องรับผิดชอบต่อผู้บังคับบัญชาของตน อันเป็นที่ยอมรับทั้งในภาครัฐบาลและภาคเอกชนในปัจจุบันและมีแนวโน้มมากขึ้น ในอนาคต
5. กระบวนการสร้างคนชายขอบ (Marginalization )การเปลี่ยนแปลงทางสังคมและวัฒนธรรมทำให้เกิดความเหลื่อมล้ำมากยิ่งขึ้น กล่าวคือ ในขณะที่คนส่วนหนึ่งได้รับผลประโยชน์จากการเปลี่ยนแปลงมาก แต่คนส่วนหนึ่งได้รับผลประโยชน์จาการเปลี่ยนแปลงน้อย ตัวอย่างเช่น การพัฒนาเมืองให้มีความเจริญก้าวหน้าในด้านต่างๆขณะเดียวกันก็เกิดแหล่งสลัมสำหรับคนจนจำนวนมากขึ้น การพัฒนาชนบทให้ทันสมัยด้วยด้วยไฟฟ้า และถนน แต่ก็เพิ่มคนยากจนจำนวนมากขึ้น จนต้องอพยพจากชนบทไปรับจ้างในเมืองทำงานมากขึ้น เป็นต้น (คณาจารย์ภาคสังคมวิทยา มานุษยวิทยา จุฬาลงกรณ์มหาวิทยาลัย.2540:164-165) 6.กระบวนการโลกาภิวัฒน์ (Globalization) หมายถึง การที่สังคมโลกในปัจจุบันมีระบบการติดต่อสื่อสารกันอย่างมีประสิทธิภาพและทั่วถึง จนกระทั่งกล่าวได้ว่าเป็นยุคของการที่โลกไร้พรมแดน การติดต่อระหว่างสังคมต่างๆ จึงกระทำได้ง่ายและรวดเร็ว จึงทำให้การเปลี่ยนแปลงทางสังคมและวัฒนธรรมเกิดขึ้นได้ง่ายและรวดเร็วเช่นเดียวกัน (สนธยา  พลศรี .2545 : 216)
จากการเปลี่ยนแปลงทางเศรษฐกิจและสังคมที่มีความซับซ้อนและเป็นไปอย่างรวดเร็วมีการอพยพแรงงานเข้าสู่เมืองใหญ่ สังคมไทยดั้งเดิมเป็นสังคมชนบท มีความเอื้ออาทรต่อกันมีแนวโน้มเป็นสังคมเมืองมากขึ้น โครงสร้างและรูปแบบของครอบครัวที่เคยเป็นครอบครัวขยายกลายเป็นครอบครัวเดี่ยวมากขึ้น ขนาดของครอบครัวเริ่มเล็กลง ครอบครัวไม่สามารถทำหน้าที่ได้อย่างเหมาะสมสถาบันครอบครัวซึ่งเคยเป็นทุนทางสังคม มีระบบเครือญาติที่มีความผูกพันอย่างใกล้ชิต  มีความเกื้อกูล เอื้ออาทรและการอบรม ขัดเกลาบุตรหลาน การปลูกฝังวัฒนธรรมและค่านิยมประเพณี กลับอ่อนแอลง ซึ่งมีผลต่อปฏิสัมพันธ์ทั้งภายในและภายนอก ครอบครัว ทั้งทางลบและทางบวก อันเนื่องมาจากปัญหาวิกฤติที่กำลังเผชิญอยู่ มีผลกระทบ ดังนี้.-
1. ปัญหาทางเศรษฐกิจของครอบครัว
2. ปัญหาความสัมพันธ์ในครอบครัว
3. ปัญหาการใช้ชีวิตในครอบครัว
4. ปัญหาเด็กและผู้สูงอายุ
5. ปัญหาพฤติกรรมของวัยรุ่น
6. ปัญหาความรุนแรงในครอบครัว
7. ปัญหายาเสพติด  (รายงานการวิจัย. การวิเคราะห์สถานการณ์และการศึกษานโยบาย/มาตรการในการให้ความช่วยเหลือครอบครัวพิเศษฯระยะที่1. :กรุงเทพฯ :สำนักงานกิจการสตรีและสถาบันครอบครัว , กรุงเทพฯ : 16- 19)
ซึ่งปัญหาวิกฤติต่างๆดังกล่าวสะท้อนให้เห็นว่าการเปลี่ยนแปลงทางสังคมและวัฒนธรรมมีผลต่อวิถีการดำเนินชีวิตทั้งทางบวกและทางลบวรรณกรรมดังกล่าวจึงได้นำมาเป็นกรอบแนวคิดในการวิเคราะห์ปรากฏการณ์ทางสังคมในสถาบันครอบครัวในชนบทของชุมชนในจังหวัดอุบลราชธานีซึ่งได้รับผลกระทบจากการเปลี่ยนแปลงทางสังคมและวัฒนธรรมก่อให้เกิดปัญหาทางสังคมต่างๆตามมา เช่นการค้ามนุษย์ก็ล้วนเกิดจากความซับซ้อนของการเปลี่ยนแปลงทางสังคมไปสู่ความทันสมัย ดังกล่าวมา
ผู้ศึกษาเห็นแนวความคิดเกี่ยวกับผลการเปลี่ยนแปลงทางสังคมและวัฒนธรรมและแนว โน้มการเปลี่ยนแปลงทางสังคมและวัฒนธรรมในยุคโลกาภิวัฒน์ ทำให้โลกเป็นหนึ่งเดียวมีผลทำให้การพบกันของหญิงสาวชายหนุ่มทั้งหลายมีความใกล้ชิดกันมากขึ้น มีโอกาสเรียนรู้นิสัยใจคอมากขึ้นแม้มีอุปสรรคทางภาษาวัฒนธรรม ความคิดความเชื่อแต่กระแสโลกาภิวัตน์ก็มิอาจหยุดยั้งได้ จากเหตุผลดังกล่าวดังกล่าวแม้จะอธิบายการเปลี่ยนแปลงทางสังคมและวัฒนธรรมของสังคมในภาพกว้างแต่ก็สามารถจะนำมาประยุกต์ใช้กับสังคมชนบทที่กำลังมีการเปลี่ยนแปลงสู่ความเป็นเมืองมากขึ้นและเมื่อมีแนวความคิดที่ทันสมัยเข้ามาจากกระแสโลกาภิวัฒน์ก็สามารถที่จะนำมาปรับใช้ในวิถีชีวิตประจำวันได้อย่างง่ายดายวิถีการแต่งงานข้ามชาติจึงปรากฏมีมากขึ้นในสถานการณ์ทางสังคมปัจจุบัน และเห็นว่านำมาใช้เป็นกรอบว่ากรอบแนวความคิดในการวิเคราะห์สถานการณ์ของหญิงอีสานที่แต่งงานกับชาวต่างชาติในจังหวัดอุบลราชธานี ได้เป็นอย่างดี
5.แนวคิดทฤษฎีเกี่ยวกับแรงจูงใจ (Theory of Human Motivation)  
เป็นเรื่องแรงจูงใจ ซึ่งเรื่องนี้ มาสโลว์ (Maslow. 1970 : 15-22) ได้อธิบายพฤติกรรมของมนุษย์นั้นจะถูกผลักดันด้วยความต้องการที่จำเป็นตามลำดับขั้น (The Basic Need Hierarchy) โดยกล่าวว่าความต้องการของมนุษย์นั้นมีหลายอย่าง และความต้องการเหล่านั้นไม่มีที่สิ้นสุด ความต้องการใดที่เกิดขึ้นแล้ว หากไม่ได้รับการตอบสนองอย่างเพียงพอ ความต้องการนั้นก็จะยังคงมีอยู่ต่อไป และจะไปผลักดันพฤติกรรมของมนุษย์ตลอดเวลา จนเป็นเหตุทำให้ความต้องการในขั้นต่อไปเกิดขึ้นได้ยากอีกด้วย แต่เมื่อความต้องการนั้น ๆ ได้รับการตอบสนองอย่างเพียงพอหรืออยู่ในระดับที่มีความพึงพอใจ (Satisfy) แล้ว มนุษย์ก็จะมีความต้องการในขั้นอื่น ๆ อีกต่อไปตามลำดับ อาจจะกล่าวได้ว่าเมื่อมนุษย์ได้รับการตอบสนองความต้องการในขั้นต้นแล้วมนุษย์ก็จะมีความต้องการขั้นอื่น ๆ เข้ามาแทนที่ หรืออาจกล่าวอีกนัยหนึ่งได้ว่าความต้องการในระดับต่ำเมื่อได้รับการตอบสนองแล้ว ความต้องการในระดับสูงก็จะเข้าไปแทนที่ และจะพัฒนาขึ้นตามลำดับ ความต้องการที่จำเป็นเหล่านี้จะเรียงลำดับจากต่ำไปสู่ระดับสูง โดยแบ่งลำดับความต้องการที่จำเป็นของมนุษย์ไว้ 5 ขั้นดังนี้.- 
ขั้นที่ 1 ความต้องการทางกายภาพ (Physiological Needs) เป็นความต้องการขั้นพื้นฐานของมนุษย์ และสิ่งที่มีความจำเป็นที่สุดของการดำรงชีวิต เป็นความต้องการทางด้านร่างกาย ได้แก่ น้ำ อาหาร อากาศ ที่อยู่อาศัย เครื่องนุ่งห่ม การพักผ่อน ความต้องการในการขับถ่าย ความต้องการที่จะต้องได้รับการบำบัดทางเพศ เป็นต้น ซึ่งเป็นการตอบสนองภายในช่วงระยะเวลาและเป็นไปอย่างสม่ำเสมอ ถ้าหากร่างกายไม่ได้รับการตอบสนองในขั้นนี้แล้วชีวิตก็ไม่สามารถดำรงอยู่ได้ 
ขั้นที่ 2 ความต้องการความปลอดภัย (The Safety Needs) เมื่อได้รับการตอบสนองความต้องการของร่างกายแล้ว ความต้องการความปลอดภัยก็จะเข้ามาแทนที่ มนุษย์มีความต้องการที่จะได้รับการตอบสนองในด้านความปลอดภัย ปราศจากภัยอันตรายต่างๆ ที่จะเกิดขึ้นกับชีวิต ซึ่งถือว่าเป็นธรรมชาติโดยทั่วไปของมนุษย์ 
ขั้นที่ 3 ความรู้สึกเป็นเจ้าของและความต้องการความรัก (The Belongingness and Love Needs) เมื่อความต้องการสองขั้นแรกของมนุษย์ได้รับการตอบสนองแล้ว ความต้องการที่อยู่ในระดับที่สูงกว่าก็จะเข้ามาแทนที่ และครอบงำพฤติกรรมของบุคคล เพื่อให้ได้รับการตอบสนอง ความต้องการนั้น ความต้องการในขั้นนี้ก็คือ ความรู้สึกเป็นเจ้าของและความต้องการความรักนับถือตั้งแต่พ่อแม่ ญาติ พี่น้อง สามีหรือภรรยา เพื่อนฝูง ตลอดจนบุคคลอื่น ๆ ที่เกี่ยวข้องในชีวิตของตน ความต้องการในขั้นนี้ เป็นความต้องการที่มนุษย์ต้องการที่จะให้บุคคลอื่นยอมรับหรือเห็นความสำคัญของตนเอง 
ขั้นที่ 4 ความต้องการที่จะได้รับการยกย่องหรือได้รับเกียรติจากสังคม (The Esteem Needs) ความต้องการที่จะได้รับการยกย่องชมเชยจากสังคม หรือต้องการได้รับเกียรติจากสังคม ในขั้นนี้ถือเป็นความต้องการทางสังคมอย่างหนึ่ง กล่าวคือ เป็นความต้องการที่ต้องการให้สังคมยอมรับตนเอง และเพื่อนตนเองจะได้มีหน้ามีตาในสังคม 
ขั้นที่ 5 ความต้องการที่จะได้รับความสำเร็จตามความนึกคิด (The Self – actualization Needs) ความต้องการในขั้นที่ 5 นี้ เป็นความต้องการขั้นสูงสุดของมนุษย์ เป็นความต้องการพิเศษ คนธรรมดาทั่วไป ถ้าได้รับการตอบสนองในขั้นนี้ได้ ก็จะได้รับการยกย่องจากสังคมเป็นพิเศษ เช่น ความต้องการที่อยากจะเป็นนักวิทยาศาสตร์ที่มีชื่อเสียงของโลก ความต้องการที่อยากจะเป็นนายกรัฐมนตรีหรือประธานาธิบดี อยากจะเป็นนักกีฬาที่มีชื่อเสียงของโลกหรือของประเทศ ซึ่งความต้องการในขั้นนี้แต่ละคนก็จะมีความรู้สึกนึกคิดที่แตกต่างกันไป (สุนันท์ สีพายและสมประสงค์ เสนารัตน์ : 2551)
ทฤษฎีแรงจูงใจของมาสโลว์

มนุษย์มีแรงจูงใจเป็นพื้นฐาน เมื่อแสวงหาความปรารถนาของตนขั้นแรกแล้ว ส่วนใหญ่ก็จะมีแรงจูงใจปรารถนาในสิ่งที่ต้องการสูงขึ้นในขั้นต่อไป หญิงสาวในสังคมปัจจุบันก็มิอาจปฏิเสธความต้องการขั้นพื้นฐานเหล่านี้ ทฤษฏีแรงจูงใจของมาสโลว์ จึงเป็นปัจจัยตัวหนึ่งที่มีอิทธิพลต่อความพึงพอใจมนุษย์หญิงสาวที่มีแรงจูงใจที่จะแต่งงานกับชาวต่างชาติอาจเนื่องจาก มีโอกาสในการมีวิถีชีวิตที่ดีกว่าและมีโอกาสไปอยู่ต่างประเทศและได้ฝึกฝนภาษาต่างๆ นอกจากความรักความเข้าใจเป็นพื้นฐาน ทฤษฏีนี้จึงสามารถนำมาวิเคราะห์วิถีชีวิตของหญิงอีสานที่นิยมแต่งงานกับชาวต่างชาติอย่างเห็นได้ชัดเจน ถึงปัจจัยที่มีอิทธิพลต่อความต้องการพื้นฐานของมนุษย์ จึงทำให้เกิดพึงพอใจในการมีสามีเป็นชาวต่างชาติต่างวัฒนธรรมของหญิงชาวภาคอีสานปัจจุบัน
6. กลุ่มแนวคิดทฤษฎีโครงสร้าง-หน้าที่ (Structural-Functionalism Perspectives)
แนวคิด ทฤษฎีกลุ่มโครงสร้างหน้าที่ เป็นกลุ่มแนวคิดทฤษฎีที่ใช้ในการอธิบายปรากฏการณ์ทางสังคมอย่างแพร่หลาย โดยเห็นว่าโครงสร้างของสังคมกำหนดการกระทำของมนุษย์ ปัจเจกในสังคมมนุษย์ เปรียบเสมือนอะตอม หรือเราอาจเรียกได้ว่า เป็น Atomistic Perspective (Burt; 1982)มีผลประโยชน์ หรือมีทรัพยากรที่แตกต่างกันออกไป นอกจากนี้ ปัจเจกยังได้รับการอบรมขัดเกลาจากสถาบันทางสังคมที่มีอยู่ การอยู่ร่วมกันของปัจเจกในสังคมนี้ จำเป็นต้องมีการจัดระเบียบ มีการกำหนดสถานะภาพและบทบาท การจัดชั้นทางสังคม ผลของการจัดระเบียบก็คือระบบความสัมพันธ์ทางสังคมนั่นเอง นอกจากนั้นในกลุ่มทฤษฎีโครงสร้างหน้าที่ยังมีข้อเสนอว่าสังคมได้แบ่งเป็นระบบย่อยต่างๆและแต่งละระบบต่างก็มีหน้าที่ ซึ่งการทำหน้าที่ของระบบย่อยแต่ละระบบก็มีความสัมพันธ์สอดคล้องกับระบบใหญ่ พาร์สัน (Parson) แบ่งระบบการกระทำออกเป็น 4 ระบบ ที่ประกอบกันขึ้นเป็นระบบสังคมคือ 1) ระบบเศรษฐกิจ ทำหน้าที่ปรับตัว (Adaptation) ในการจัดสรร และกระจายทรัพยากรให้ทั่วทั้งระบบ ทั้งนี้การแบ่งสรรและกระจายทรัพยากรนั้นก็เพื่อตอบสนองความต้องการ และให้เกิดการแก้ปัญหาในสังคม โดยคำนึงถึงคุณค่าทางสังคมด้วย 2) ระบบการเมืองทำหน้าที่ในการธำรงเป้าหมายของสังคม (Goal Attainment) โดยการ ระดมทรัพยากรในระบบเพื่อให้ระบบสังคมโดยรวมบรรลุเป้าหมาย ซึ่งในบางครั้งระบบการเมืองต้องจัดลำดับความสำคัญของเป้าหมายด้วย 3) ระบบกฎหมายทำหน้าที่ในการผสมผสาน(Integration)โดยเป็นตัวกลางในการประสานงาน(coordination)ความสัมพันธ์ของระบบการกระทำภายในระบบ เพื่อให้ระบบสามารถทำหน้าที่ได้ และ 4) การศึกษาเช่นโรงเรียน ศาสนา และครอบครัวทำหน้าที่ในการดำรงระบบโดยจัดการความตึงเครียดที่เกิดขึ้น(Latent pattern maintenance-tension management) ด้วยการถ่ายทอดค่านิยมให้สมาชิกในสังคมปฏิบัติไปในทิศทางเดียวกันอย่างต่อเนื่องครอบครัว เป็นระบบย่อยทางสังคมระบบหนึ่ง มีหน้าที่สำคัญทั้งหน้าที่ทางเศรษฐกิจ และวัฒนธรรม โดยเฉพาะการอบรมสั่งสอน(socialization)และควบคุมทางสังคม(social control) เพื่อให้เกิดการสืบทอดระบบคุณค่า และเกิดความต่อเนื่องในระบบสังคมใหญ่ อาจกล่าวได้ว่า ครอบครัวมีหน้าที่ทั้ง ๔ ด้านได้แก่ การปรับตัว การช่วยให้สมาชิกสามารถบรรลุเป้าหมาย การบูรณาการ และหน้าที่แฝงอื่น ๆ และที่สำคัญก็คือ ครอบครัวได้ทำหน้าที่ในการ “ผลิตซ้ำ” สังคมมนุษย์ ทั้งทางกายภาพ และทางชีวภาพ Goode (1982) ชี้ให้เห็นว่าก่อนที่ชายหญิงจะตกลงใจแต่งงานกันนั้นทั้งคู่ได้ผ่านการปลูกฝังจากครอบครัวเกี่ยวกับกษณะเฉพาะเพศชาย-หญิง (sexual identity) ควบคู่กับการถ่ายทอดทักษะตามเพศชาย-หญิง ที่ถูกกำหนดโดยกฎระเบียบ การเมือง และระบบเศรษฐกิจเพื่อให้ชาย-หญิงนั้นกระทำตามที่สังคมคาดหวัง และเมื่อชาย-หญิงนั้นตกลงแต่งงานกัน การอบรมสั่งสอนในคุณค่าเดียวกันก็จะส่ง ต่อไปยังลูกๆของพวกเขาที่เกิดมาอีกทอดหนึ่งต่อไป ขณะที่การควบคุมทางสังคมนั้นมีลักษณะเป็นข้อห้ามซึ่งในแต่ละสังคมมีความแตกต่างกันในเนื้อหา และระดับของการบังคับ เช่น การแต่งงานระหว่างเครือญาติที่มีสายเลือดเดียวกันเพื่อป้องกันการเกิดความผิดปกติทางพันธุกรรมการแต่งงานและครอบครัว เป็นเรื่องที่ไม่สามารถแยกออกจากกันได้ ในกลุ่มแนวคิด-ทฤษฎีโครงสร้างหน้าที่มองว่าครอบครัวเป็นระบบ หรือ “สถาบัน” หนึ่งของสังคม (Institution) ที่ทำหน้าที่(Functioning) เช่นเดียวกันกับสถาบันอื่น ๆ ที่ประกอบกันเป็นโครงสร้างของสังคม เพื่อ ให้สังคมดำรงอยู่ได้ ซึ่งหากพิจารณาปรากฏการณ์เรื่องการแต่งงานจากแนวคิดนี้ การแต่งงานเป็นกิจกรรมหนึ่งเพื่อสร้าง และธำรงสถาบันครอบครัวให้สามารถทำหน้าที่ในสังคมนั่นเอง ความจริงแล้ว นักวิชาการอย่างเช่น Williamson, (1966, น. 10,12) ชี้ให้เห็นว่าการแต่งงานเป็นหนี้ ฐานในการสร้างสถาบันพื้นฐานในสังคมคือครอบครัว โดยครอบครัวมีหน้าที่ที่สำคัญคือ 1) การสร้างสมาชิกใหม่แก่สังคม 2)การอบรมสั่งสอนให้สมาชิกใหม่ทำหน้าที่ที่สังคมคาดหวัง 3) ทำหน้าที่ควบคุมทางสังคม โดยเฉพาะอย่างยิ่งในส่วนที่เกี่ยวกับการควบคุมต่อความต้องการทางเพศของมนุษย์และ 4) หน้าที่ทั่วไป อาทิการกำหนดสถานภาพ และบทบาทของสมาชิกสังคม ทั้งนี้ Williamson (1966) ได้เน้นให้เห็นถึงความสำคัญของการแต่งงานว่า นอกจากเป็นการจัดระเบียบให้สังคม (Social Order) แล้ว ยังเป็นการสร้างความมั่นคงด้านจิตใจแก่มนุษย์ด้วยกล่าวโดยสรุป นักวิชาการสายโครงสร้างหน้าที่มองว่า ครอบครัวและการแต่งงาน เป็นระบบสังคมที่มีความสำคัญ การเปลี่ยนแปลงโครงสร้างของครอบครัว เป็นทั้งผลสืบเนื่องมาจากการเปลี่ยนแปลงรูปแบบทางสังคมด้านอื่น และส่งผลให้เกิดการเปลี่ยนแปลงทางสังคมด้านต่าง ๆ อีกหลายด้าน เมื่อเกือบสองทศวรรษที่ผ่านมา การศึกษาเรื่องครอบครัวและการแต่งงาน ได้เข้าไปเป็นส่วนสำคัญในการศึกษาวิจัยด้านประชากร โดยเฉพาะแนวคิดที่มองว่า มีความจำเป็นต้องควบคุมจำนวนประชากร ซึ่งจะนำไปสูการพัฒนาคุณภาพชีวิต ได้ทำให้เกิดการศึกษาเกี่ยวกับการแต่งงานและการเจริญพันธ์ของมนุษย์อย่างกว้างขวาง อย่างไรก็ตาม การที่แนวคิดเรื่องโครงสร้างหน้าที่ เน้นในเรื่องการปรับตัว การอบรมขัดเกลา ทำให้อาจมองได้ว่า แนวคิดนี้ น่าจะมีข้อจำกัดในการอธิบายปรากฏการณ์เรื่องการแต่งงานข้ามชาติ เพราะประเด็นในเรื่องการสืบทอดในทางวัฒนธรรมของครอบครัวที่แต่งงานข้ามวัฒนธรรม น่าจะมีข้อจำกัดในการทำความเข้าใจโดยใช้แนวคิดด้านนี้ (บัวพันธ์ พรหมพักพิงและคณะ รายงานการวิจัย”การแต่งงานข้ามวัฒนธรรมของหญิงชนบทอีสาน”สำนักงานคณะกรรมการวัฒนธรรมแห่งชาติ  กระทรวงวัฒนธรรม :  กรุงเทพฯ : 2549)
ทฤษฎีโครงสร้างหน้าที่นิยมแนวใหม่ สรุปสาระสำคัญได้ว่า สังคมประกอบด้วยโครงสร้างที่เป็นระบบย่อยๆ หลายระบบ แต่ละระบบจะทำหน้าที่ของตนเองแตกต่างกันออกไป แต่ละระบบย่อยๆ เหล่านี้จะบูรณาการและปรับตัวเข้าหากัน ตามระบบค่านิยมของสังคม ซึ่งสมาชิกยอมรับร่วมกัน สังคมทุกสังคมมีลักษณะเป็นพลวัต คือมีความเคลื่อนไหวเปลี่ยนแปลงตลอดเวลา จึงต้องมีการปรับตัวอยู่ตลอดเวลา เพื่อป้องกันไม่ให้เกิดความตึงเครียดขึ้นในสังคม และทำให้สังคมเกิดดุลยภาพ  การปรับตัวนี้เป็นการใช้วิธีการต่างๆเพื่อควบคุมทางสังคม เช่น การใช้กฎระเบียบ การกำหนดสถานภาพและบทบาท การผสมกลมกลืนทางวัฒนธรรม เป็นต้น  (สนทยา พลศรี. หลักสังคมวิทยา. 2545 : หน้า 71) 
7.แนวคิดจากงานวิจัยที่เกี่ยวข้องกับการแต่งงานข้ามวัฒนธรรม  
สุนันท์ สีพายและสมประสงค์ เสนารัตน์.: 2551: ได้ศึกษาวิถีชีวิตของหญิงอีสานที่แต่งงานกับชาวต่างชาติพบว่า วิถีชีวิตโดยทั่วไปของหญิงชนบทอีสาน ชาวอำเภอพิมายก่อนแต่งงานกับชาวต่างชาติ มีปัจจัยหลักในการดำเนินชีวิตเป็นแบบธรรมดา คือบริโภคอาหารที่เป็นอาหารไทย  สำหรับที่อยู่อาศัย สร้างขึ้นเพื่อสนองความต้องการทางประโยชน์ใช้สอยเป็นหลักไม่เน้นความประณีตสวยงาม เครื่องนุ่งห่มในเวลาปกตินุ่งห่มเรียบง่าย  ในงานบุญประเพณีจะแต่งตามสมัยนิยมแต่ไม่โชว์สัดส่วน การรักษาโรคส่วนใหญ่ใช้วิธีการพบแพทย์ตามโรงพยาบาลของรัฐบาล วิถีชีวิตโดยทั่วไปของหญิงชนบทอีสาน ชาวอำเภอพิมายหลังแต่งงานกับชาวต่างชาติ มีปัจจัยหลักในการดำเนินชีวิตเป็นที่ดีขึ้นมีการรับประทานอาหารผสมผสานกันระหว่างของคนไทยกับต่างชาติ สำหรับที่อยู่อาศัย สร้างขึ้นมีลักษณะสีสันสวยงาม มีรั้ว มีบริเวณ รูปทรงทันสมัยคล้ายวัฒนธรรมต่างชาติ เครื่องนุ่งห่มนิยมสวมกางเกงและเสื้อสำเร็จรูปที่หาชื้อได้ตามท้องตลาดโดยเน้นการโชว์สัดส่วน  การรักษาโรคส่วนใหญ่ใช้วิธีการพบแพทย์ตามโรงพยาบาลของรัฐบาล วิถีชีวิตความเป็นอยู่สะดวกสบายมากยิ่งขึ้น การเปลี่ยนแปลงวิถีชีวิตของหญิงชนบทอีสาน ชาวอำเภอพิมายหลังแต่งงานกับชาวต่างชาติ  ต้องเดินทางติดตามสามีตลอดเวลา  ทำให้เกิดการเปลี่ยนแปลงทางสังคมคือ ห่างเหินครอบครัวเดิม สภาพโภชนาการในครอบครัวเดิมดีขึ้น นำรายได้มาใช้จ่ายในการบริโภคเครื่องอำนวยความสะดวกเพิ่มขึ้น  สามารถส่งสมาชิกในครอบครัวเรียนในระดับสูงขึ้น  เพราะมีรายได้ประจำเดือนจนมีเงินเหลือสำหรับเก็บออม มีการรับเอาวัฒนธรรมต่างชาติมาใช้ ได้แก่ พัฒนาการแต่งกายเป็นแบบสากลมากขึ้น วัฒนธรรมการรับประทานอาหารเป็นแบบชาวตะวันตก ทำให้เกิดการผสมกลมกลืนระหว่างวัฒนธรรมท้องถิ่นอีสานกับวัฒนธรรมตะวันตกและหญิงชนบทอีสาน ชาวอำเภอพิมาย มีทัศนคติที่ดีต่อสามีชาวต่างชาติ รวมทั้งให้ความเคารพสามีและปฏิบัติตัวเป็นภรรยาที่ดี
บัวพันธ์ พรหมพักพิงและคณะ: 2549 ได้ศึกษาการแต่งงานข้ามวัฒนธรรมของหญิงอีสาน  พบว่า.- เส้นทางการเข้าสู่การแต่งงานข้ามชาติมีหลายเส้นทาง ได้แก่การพบรักด้วยการนำพาของโชคชะตา การติดต่อผ่านเครือข่าย การไปทำงานต่างประเทศ การแสวงหาตามแหล่งท่องเที่ยว และการติดต่อผ่านเอเย่นต์ การแต่งงานกับชาวตะวันออก ส่วนใหญ่เกิดจากการพบรักด้วยการนำพาของโชคชะตา ส่วนการแต่งงานกับชาวตะวันตกส่วนใหญ่เป็นความตั้งใจที่จะแสวงหาสามี และมีการใช้ช่องทางหลายช่องทาง การวิจัยพบว่า หญิงที่เข้าสู่การแต่งงานแม้ว่าจะมีสภาพในการดำรงชีวิตที่ลำบากแต่ก็ไม่ใช่กลุ่มคนที่จนที่สุดของชุมชน ภายหลังจาการเข้าสู่การแต่งงาน ได้เกิดการเปลี่ยนแปลงทรัพยากรของครัวเรือน โดยเฉพาะทรัพยากรทางวัตถุ และการเปลี่ยนสถานภาพทางสังคมและวัฒนธรรมอย่างเห็นได้ชัด กลุ่มผู้หญิงที่แต่งงานกับชาวตะวันออก มีการช่วยเหลืองานส่วนรวมของชุมชน และการลงทุนปรับปรุงหรือสร้างบ้านใหม่ มากกว่าหญิงที่แต่งงานกับชาวตะวันตก การแต่งงานกับชาวต่างชาติ เป็นเรื่องที่ชุมชนให้การยอมรับและมิได้มีการกีดกัน หรือมีทัศนะในทางลบต่อการแต่งงาน และผู้หญิงที่แต่งงานกับชาวต่างชาติ ชุมชนไม่ค่อยพอใจกับการประพฤติตัวในบางด้านอย่างเช่นการแต่งกายหรือการเล่นการพนันของหญิงที่แต่งงานกับชาวตะวันตก กลุ่มผู้หญิงที่แต่งงานกับชาวตะวันตก ให้คุณค่าในเรื่องสิทธิและเสรีภาพของปัจเจก มากกว่ากลุ่มผู้หญิงที่แต่งงานกับชาวตะวันออก ทั้งกลุ่มที่แต่งงานกับชาวตะวันตกและชาวตะวันออก ต่างก็ยังดำรงความสัมพันธ์กับครัวเรือนและชุมชนอย่างดีต่อไป และในบางด้านพบว่า ความสัมพันธ์มีมากขึ้น งานวิจัยนี้เสนอว่าพรมแดนของความรู้ในเรื่องการแต่งงานข้ามวัฒนธรรม มี 3 ประเด็น.- คือประการแรก ควรจะมีการศึกษาเรื่องการแต่งงานข้ามวัฒนธรรม ในภูมิภาคต่างๆ ของโลกว่าทำไมบางพื้นที่เกิดมาก ทำไมบางพื้นที่ไม่เกิด ประการที่สอง ควรจะมีการศึกษาการแต่งงานข้ามวัฒนธรรม ในกลุ่มผู้หญิงที่มีฐานะทางเศรษฐกิจและสังคมสูงขึ้นมา ประการสุดท้าย ควรจะมีการศึกษาการแต่งงานข้ามชาติที่เกิดขึ้นกับชายในประเทศกำลังพัฒนา ในแง่ของนโยบาย งานวิจัยนี้เสนอว่า จะต้องมีการพัฒนาศักยภาพองค์กรปกครองท้องถิ่นและองค์กรชุมชน ให้สามารถรับมือกับความหลากหลายทางวัฒนธรรม ที่จะเพิ่มขึ้นในอนาคต และนอกจากนั้น จะต้องมีนโยบายควบคุมการโอนย้ายทรัพยากรระหว่างประเทศ โดยเฉพาะทรัพยากรที่เกี่ยวข้องกับระบบสวัสดิการ ให้อยู่ในระดับที่เหมาะสม
ศุภวัฒนากร วงศ์ธนวสุ และคณะ (2549) ได้ศึกษาวิจัยเกี่ยวกับผลกระทบของการแต่งงานข้ามชาติที่มีต่อสถาบันครอบครัวไทยในภาคตะวันออกเฉียงเหนือ พบ.-ว่าสาเหตุที่สตรีภาคอีสานตัดสินใจแต่งงานกับชาวต่างชาติเนื่อง จากความมั่นคงทางเศรษฐกิจ นอกจากนี้ ยังพบอีกว่า สตรีอีสานที่แต่ง งานกับชาวต่างชาติจะมีอายุเฉลี่ย ประมาณ 35 ปี และกว่า 70 % จบการศึกษาระดับชั้นประถมศึกษาปีที่ 4 ขณะเดียวกันก็ยังเป็นกลุ่มคนที่เคยผ่านการแต่งงานครั้งแรกกับสามีคนไทยมาแล้วโดยส่วนใหญ่มีลูกติด 1 คน และได้เริ่มต้นชีวิตใหม่กับสามีชาวต่างชาติโดยเฉพาะชาวยุโรป อาทิ เยอรมัน, อังกฤษ และกลุ่มประเทศสแกนดิเนเวีย สาหรับอายุของชาวต่างชาติที่สตรีอีสาน นิยมแต่งงานด้วย จะเฉลี่ยอยู่ที่ 50-60 ปีขึ้นไป โดยมีรายได้เฉลี่ยประมาณ 6 หมื่นบาทต่อเดือนซึ่งชาวต่างชาติเหล่านี้ประมาณ 30 % อาศัยอยู่กับภรรยาที่ประเทศไทยเป็นการถาวร ซึ่งในกลุ่มนี้เป็นผู้ที่เกษียณอายุแล้วทั้งสิ้นส่วนที่เหลือเดินทางไปมาระหว่างประเทศไทยและต่างประเทศ ขณะเดียวกันยังได้ทาการศึกษาในเรื่องของสถาบันครอบครัวของสตรีอีสานเมื่อแต่ง งานกับชาวต่างชาติไปแล้ว พบว่า ครอบครัวเหล่านี้จะมีความคิดและพฤติกรรมที่เปลี่ยน แปลงไปจากเดิม ซึ่งจะมีความสัมพันธ์ระหว่างเครือญาติภายในครัวเรือนที่มีความห่างเหินกันมากขึ้น และให้ความสำคัญในการตัดสินใจเลือกคู่ครองที่อิงอยู่บนพื้นฐานทางเศรษฐกิจเป็นสำคัญ ทั้งนี้ เห็นได้จากครอบครัวของสตรีที่แต่งงานกับชาวต่างชาติจะมีฐานะทางเศรษฐกิจและมีชีวิตความเป็นอยู่ที่ดีขึ้น ไม่ว่าจะเป็นการมีเงินฝากในธนาคาร, การมีทองใส่, การซื้อที่ดินเพิ่ม, การปลูกบ้านหรือต่อเติมบ้านเรือนเพิ่มมากขึ้น รวมทั้งการมีภาระหนี้สินที่ลดน้อยลง อันเนื่องมาจากการได้รับการช่วยเหลือจากสามีชาวต่างชาติ สำหรับการเปลี่ยนแปลงทางด้านเศรษฐกิจที่เป็นรูปธรรมได้ส่งผลกระทบทางด้านสังคมในชนบทอีสานทำให้ประชาชนส่วนหนึ่งมีค่านิยมที่เปลี่ยนแปลงไป โดยเชื่อว่าการแต่งงานข้ามชาตินั้นจะทำให้ฐานะความเป็นอยู่ของตนและครอบครัวดีขึ้น และฐานะทางเศรษฐกิจดีขึ้น การแต่งงานข้ามชาติของสตรีอีสานอิงอยู่บนเหตุผลทางเศรษฐกิจเหนือกว่าสิ่งอื่นใด นอกจากนั้นผลทางสังคมที่เด่นชัดอีกส่วนหนึ่ง ได้แก่ ความสัมพันธ์ระหว่างสตรีที่แต่งงานกับชาวต่างชาติ และผู้เป็นสามีกับประชาชนทั่วไปในชุมชนมีน้อยลง การมีส่วนร่วม ในชุมชนและบทบาททางการเมืองลดน้อยลง ส่วนผลกระทบทางด้านวัฒนธรรม การแต่งงานข้ามชาติส่งผลให้เกิดการผสมผสานกลมกลืนทางด้านวัฒนธรรมระหว่างวัฒนธรรมไทยอีสานและวัฒนธรรมของชาวตะวันตก ดังจะเห็นได้จากการใช้ภาษาอังกฤษในการสื่อสารกับบุตรมากขึ้น มีการใช้ภาษาอังกฤษในร้านค้าเพื่อติดป้ายราคา หรือในร้านอาหารที่มีรายการอาหารเป็นภาษาอังกฤษมากขึ้น จากแต่เดิมที่มีแต่รายการอาหารพื้นเมือง สตรีอีสานที่แต่งงานกับชาวตะวันตกมีความต้องการที่จะรับประทานอาหาร ตามอย่างสามีมากขึ้น พร้อมๆ กันนั้นก็มีความสนใจและมีส่วนร่วมในประเพณีของสามีเช่น วันคริสต์มาส มากขึ้น ในขณะเดียวกันสามีชาวต่าง ชาติก็หันมาให้ความสนใจและเข้าร่วมกิจกรรมทางศาสนา และประเพณีอีสาน เช่น เทศกาลสงกรานต์ หรือวันเข้าพรรษามากขึ้น ( อ้างใน  สุนันท์ สีพายและสมประสงค์ เสนารัตน์ : 2549  หน้า 14)
เย็นจิตร ถิ่นขาม : ได้ศึกษาวิจัยเกี่ยวกับการแต่งงานข้ามวัฒนธรรมของหญิงไทยกับชายญี่ปุ่น   ในบทความนี้มีวัตถุประสงค์เพื่อนำเสนอผลการศึกษาเพียงส่วนหนึ่งของการศึกษาการแต่งงานข้ามวัฒนธรรมของหญิงไทยกับชายญี่ปุ่น โดยนำเสนอในประเด็นข้อมูลทั่วไปของคู่แต่งงาน วัตถุประสงค์ของการแต่งงาน เส้นทางการแต่งงาน ความคาดหวังต่อการแต่งงาน การเลือกคู่ครอง รูปแบบการอยู่อาศัยภายหลังการแต่งงาน และบทบาทในครอบครัว กลุ่มเป้าหมายในการศึกษา คือ 1) คู่สมรสที่มีการแต่งงานข้ามวัฒนธรรม รวมทั้งหมด 20 กรณีศึกษา และ 2) ครอบครัวของหญิงไทย รวมทั้งหมด 16 กรณีศึกษา พื้นที่ในการศึกษา คือ ประเทศไทย ได้แก่ จังหวัดขอนแก่น อุดรธานี มหาสารคาม บุรีรัมย์ และประเทศญี่ปุ่น ได้แก่ เมืองโกเบ (Kobe City) จังหวัดเฮียวโงะ (Hyogo province), เมืองซาคุ (Saku City) จังหวัดนากาโน่ (Nagano province) และเมืองเกียวโต (Kyoto City) จังหวัดเกียวโต (Kyoto province) ใช้ระเบียบวิธีการศึกษาประกอบด้วยการวิจัยเอกสารและการวิจัยเชิงคุณภาพ นำเสนอด้วยวิธีการพรรณนาวิเคราะห์ ผลการศึกษาสรุปได้ ดังนี้ คู่แต่งงานข้ามวัฒนธรรมมีความหลากหลายทั้ง อายุ ระดับการศึกษา อาชีพ วัตถุประสงค์สำคัญที่หญิงไทยตัดสินใจแต่งงาน ได้แก่ เหตุผลทางด้านเศรษฐกิจ และเหตุผลทางด้านสังคม และวัฒนธรรม พบกันโดยโชคชะตาและผ่านแม่สื่อ ตัดสินใจเลือกคู่ครองด้วยตนเอง ส่วนใหญ่คาดหวังเรื่องเศรษฐกิจก่อนที่จะตัดสินใจแต่งงาน หลังจากแต่งงานคาดหวังเรื่องของความเข้าใจและความรัก มีการเลือกที่อยู่อาศัย 3 รูปแบบ คือ แต่งงานแล้วอยู่ด้วยกันกับสามีในประเทศไทย (ทั้งอาศัยอยู่ในหมู่บ้านและอาศัยอยู่ในเขตเมืองใหญ่) แต่งงานแล้วย้ายไปอยู่ด้วยกันที่ประเทศญี่ปุ่น และแต่งงานแล้วอาศัยอยู่คนละพื้นที่ คู่แต่งงานข้ามวัฒนธรรมส่วนใหญ่มีการช่วยเหลือกันในส่วนกิจกรรมหารายได้ หรือบทบาทในการผลิต (Productive Roles) และบทบาทในการทะนุบำรุงสมาชิกในครอบครัว (Reproductive Roles) ทั้งนี้คู่แต่งงานข้ามวัฒนธรรมมีส่วนร่วมน้อยมากในกิจกรรมของชุมชนและการเมือง (Community Management and Political Activities) 
ชัยพล  พลเยี่ยม  (25) วิถีชีวิตของหญิงชนบทอีสานที่แต่งงานกับชาวต่างชาติ : ศึกษากรณีจังหวัดร้อยเอ็ด มีความมุ่งหมายเพื่อศึกษาวิถีชีวิตของหญิงชนบทอีสานที่แต่งงานกับชาวต่างชาติ: ศึกษากรณีจังหวัดร้อยเอ็ด โดยใช้วิธีการศึกษาเอกสาร การสัมภาษณ์หญิงชนบทอีสานที่แต่งงานกับ ชาวต่างชาติ จำนวน 20 คน และสัมภาษณ์ชาวอีสานที่อยู่ใกล้ชิดกับหญิงชนบทอีสานที่แต่งงานกับ ชาวต่างชาติ จานวน 100 คน วิเคราะห์ข้อมูลใช้การสรุปข้อมูลตามประเด็นความมุ่งหมายของการศึกษานำเสนอผลการวิจัยโดยการพรรณนาวิเคราะห์ผลการวิจัยพบว่าวิถีชีวิตโดยทั่วไปของหญิงชนบทอีสานชาวจังหวัดร้อยเอ็ดก่อนแต่งงานกับชาวต่างชาติ พบว่า มีปัจจัยหลักในการดำเนินชีวิต คือ บริโภคอาหารที่หามาได้จากธรรมชาติ ได้จากสัตว์เลี้ยง ภายในครัวเรือนและอาหารที่ได้จากการแลกเปลี่ยนซึ่งกันและกัน สำหรับที่อยู่อาศัยสร้างขึ้น เพื่อสนองความต้องการทางประโยชน์ใช้สอยเป็นหลักไม่เน้นความประณีตสวยงาม เครื่องนุ่งห่ม ในเวลาปกตินุ่งห่มแบบเรียบง่าย ในงานบุญประเพณีจะนุ่งห่มผ้าไหม การรักษาโรคส่วนใหญ่ยังคงใช้ยาสมุนไพรควบคู่กับยาแผนปัจจุบัน นอกจากนี้ยังมีการรักษาโรคด้วยวิธีทางไสยศาสตร์ หรือการประกอบพิธีกรรมลำผีฟ้า ลำผีแถน และหมอธรรม วิถีชีวิตของหญิงชนบทอีสานชาวจังหวัดร้อยเอ็ดหลังแต่งงานกับชาวต่างชาติ พบว่ามี ปัจจัยหลักในการดาเนินชีวิต คือ บริโภคอาหารที่หามาได้จากธรรมชาติ และมีการซื้ออาหาร จากร้านค้าท้องตลาดเพิ่มมากขึ้น สำหรับที่อยู่อาศัยสร้างขึ้นมีลักษณะสีสันสวยงาม มีรั้ว มี บริเวณรูปทรงทันสมัยคล้ายวัฒนธรรมต่างชาติ เครื่องนุ่งห่มนิยมสวมกางเกงและเสื้อสำเร็จรูป ที่หาซื้อได้ตามท้องตลาดและการรักษาโรคส่วนใหญ่นิยมรักษาโรคโดยใช้ยาแผนปัจจุบันมากกว่า ยาสมุนไพร วิถีชีวิตความเป็นอยู่สะดวกสบายมากยิ่งขึ้น การเปลี่ยนแปลงวิถีชีวิตของหญิงชนบทอีสานชาวจังหวัดร้อยเอ็ด หลังแต่งงานกับชาว ต่างชาติ เมื่อไปทำงานต่างประเทศและแต่งงานกับชาวต่างชาติ ทำให้เกิดการเปลี่ยนแปลงทาง สังคม คือ ห่างเหินจากครอบครัวเดิม สภาพโภชนาการในครอบครัวเดิมดีขึ้น นำรายได้มาใช้จ่าย ในการบริโภคเครื่องอำนวยความสะดวกเพิ่มขึ้น สามารถส่งสมาชิกในครอบครัว เข้าเรียนในระดับสูงขึ้น เพราะมีรายได้ประจำเดือนและนำเงินไปชำระหนี้ จนทำให้ภาวะหนี้สินหมดไปมีการรับ เอาวัฒนธรรมชาวต่างชาติมาใช้ ได้แก่พัฒนาการแต่งกายเป็นแบบสากลมากขึ้น วัฒนธรรม การรับประทานอาหารเป็นแบบชาวตะวันตก ทำให้เกิดการผสมกลมกลืนระหว่างวัฒนธรรมท้องถิ่น อีสานกับวัฒนธรรมตะวันตกและหญิงชนบทอีสานชาวจังหวัดร้อยเอ็ด มีทัศนคติที่ดีต่อสามีชาว ต่างชาติ รวมทั้งให้ความเคารพสามีและปฏิบัติตัวเป็นภรรยาที่ดี
ผลการศึกษาครั้งนี้ยังพบอีกว่า สถาบันครอบครัวในภาคอีสาน โดยเฉพาะครอบครัวที่มีสมาชิกแต่งงานกับชาวต่างชาติได้มีการเปลี่ยนแปลงความคิดและพฤติกรรมในการเลือกคู่ครองไปอย่างสิ้นเชิง ในสังคมอีสานดั้งเดิม พ่อแม่มักจะเป็นผู้หาคู่ครองให้กับบุตรหลาน การแต่งงานมักจะเป็นการจัดหาโดยพ่อแม่ บ่อยครั้งเป็นลักษณะคลุมถุงชน แต่ในปัจจุบันนี้ สังคมอีสานกำลังเปลี่ยนค่านิยมทางด้านการเลือกคู่ครองโดยในการเลือกคู่ครองจะให้ความสำคัญกับความรักน้อยลงมุ่งคำนึงถึงความมั่นคงทางเศรษฐกิจเป็นหลักทำให้หญิงไทยสามารถตัดสินใจแต่งงานกับสามีฝรั่งได้ ทั้ง ๆ ที่บางคู่อาจไม่เคยพบกันมาก่อนวันแต่งงานเลย ที่เป็นเช่นนี้ เพราะสาวชาวอีสานที่มีสามีเป็นฝรั่งคิดว่า หากสามีตนเองมีเงินคนในหมู่บ้านก็ยอมรับนับถือเอง เป็นต้น            
กรอบแนวคิดทฤษฎีและงานวิจัยที่เกี่ยวข้องดังกล่าว ผู้ศึกษาได้นำมาเป็นกรอบแนวทางการศึกษา ปรากฏการณ์ที่เกิดขึ้นทางสังคมและการดำรงอยู่ พัฒนาการไปเรื่อยของสังคมปัจจุบันของการแต่งงานข้ามวัฒนธรรมที่ปรากฏในสังคมปัจจุบันซึ่งตามทฤษฎีและงานวิจัยดังกล่าวได้สะท้อนลักษณะของการแต่งงานข้ามวัฒนธรรมในชุมชนชนบทของจังหวัดอุบลราชธานี ที่ปรากฏขึ้นในมุมมองของแนวความคิดและทฤษฏีที่หลากหลาย เช่น การเปลี่ยนแปลงทางสังคมและวัฒนธรรม ทฤษฎีความก้าวหน้าทางสังคม ทฤษฎีมูลเหตุแรงจูงใจ ของมาสโลว์ และงานวิจัยที่เกี่ยวข้องกับการแต่งงานข้ามวัฒนธรรมดังกล่าว สามารถที่จะนำมาเป็นกรอบแนวคิดในการศึกษาปรากฏการณ์เกี่ยวกับการแต่งงานข้ามวัฒนธรรมของชาวจังหวัดอุบลราชธานี : กรณีศึกษาองค์การบริหารส่วนตำบลคอนสาย องค์การบริหารส่วนตำบลไหล่ทุ่งและองค์การบริหารส่วนตำบลนาสะไม อำเภอตระการพืชผล จังหวัดอุบลราชธานี





















